II KUTSEALANE TEGEVUS  1. Arhitekti kutsealane tegevus hõlmab üldjuhul arhitektuursete, linnaehituslike ja planeerimisalaste ülesannete lahendamist, vastavaid uurimisi, konsultatsioone, ekspertiise, tingimuste ja projektdokumentatsiooni koostamist ning autorijärelevalvet, samuti erialaste publikatsioonide avaldamist, näitusetegevust, pedagoogitööd jms.  2. Oma kutsealal peab arhitekt olema eelkõige ehitusideede kujundajaks ja erapooletuks nõuandjaks ehitustegevuses. Arhitekt ei või olla sellistes  ärisuhetes ehitajaga, ehitusmaterjalide tootja või tarnijaga, mis seaks kahtluse alla tema positsiooni erapooletu nõuandjana.  3. Arhitekt lähtub oma erialases tegevuses UIA Valgest Raamatust, ACE Valgest Raamatust, Kutsestandardist (volitatud arhitektid), arhitektide kutse-eetika normidest ja hea tava reeglitest. 4. Kutsealaseid ülesandeid täidab arhitekt kas arhitekt-ettevõtjana või palgalises teenistuses.  5. Arhitekt peab järgides konkurentsiseaduse põhimõtteid oma kutsealal olema  vastutustundlik, seisma ühiskonna huvide ja ehitatud keskkonna esteetilise kujundamise eest. Arhitekt peab tundma vastutust oma töö lõpptulemuste eest. Arhitektil on moraalne õigus ja kohustus teostada autorijärelvalvet.